Pernille Rosenkrantz-Theil (EL), 2004-02-04:
Det er da fint, at der er sket en opprioritering af arbejdet, hatten af for det.
Men hvad hjælper det, hvis de mennesker, som skal opprioritere arbejdet, ikke har de nødvendige redskaber?
For at illustrere det her område vil jeg fortælle, at vi netop har gennemgået 15 af de store multinationale selskaber, som har en årlig omsætning i Danmark på samlet ca. 30 mia. kr.
Det er 15 af de selskaber, som vi sidste år blev gjort bekendt med ikke betalte skat i Danmark.
På trods af mange års debat, på trods af skærpet lovgivning i 1998, på trods af den øgede opmærksomhed om området, betaler de fortsat ikke skat i Danmark.
Åh jo, selvfølgelig skal jeg huske, at Coca-Cola International betaler 1 mio. kr. i skat i Danmark
De har godt nok en omsætning på omkring 1.500 mio. kr. Aldi betaler da også et par millioner af deres omsætning på 3.000 mio. kr.
Men ud over det er der ikke ét af de 15 selskaber, der betaler skat i Danmark, og Aldi og Coca-Cola har i årevis heller ikke gjort det.
Det er den virkelighed, vi står over for.
Det er den virkelighed, hr. og fru Jensen står over for, når de hver evig eneste måned skal betale deres skatteregning.
Ministeren sagde i forespørgslen om samme emne sidste år, at regeringen ikke under nogen omstændigheder vil holde hånden over virksomheder, der forbryder sig mod gældende regler.
Nu har ministeren så opremset en række ganske nødvendige initiativer, men jeg kan alligevel ikke lade være med at sidde tilbage med en fornemmelse af, at regeringen lige præcis holder hånden over de selskaber, der forbryder sig mod gældende regler, eftersom regeringen ikke tager et eneste initiativ til at være andet end pædagogisk venlig over for virksomhederne.
Regeringen tager ikke et eneste initiativ til at benytte sig af nogle af de værktøjer, som andre regeringer har taget i anvendelse.
Regeringen bryster sig normalt af at være en lov og orden-regering, men det synes jeg sådan set det her sætter et stort spørgsmålstegn ved, i hvert fald når det gælder de store fisk, altså dem der fusker i million- eller milliardklassen.
Hvorfor har regeringen f.eks. ikke taget initiativ til at indføre bødestraf ved mangelfuld dokumentation, som man har gjort det i Tyskland?
Jamen det ville da være oplagt.
Der er jo blevet lavet en undersøgelse i den her rapport, hvor det fremgår, at knap 30 pct. af de undersøgte virksomheder indleverede åbenlyst mangelfuld dokumentation, mens hver tiende virksomhed helt undlod.
Det kunne da godt tyde på, at der var behov for i sådan lidt bredere forstand at skride ind, hvis folk ikke leverer den nødvendige dokumentation.
Et andet problem er, at der er alt for få ansatte til at tage sig af de her transfer pricing-firmaer, altså vel at mærke, hvis vi har tænkt os, at alle selskaber skal kontrolles i stedet for den her meget bløde stikprøveordning.
På det punkt mener jeg sådan set, at skatteministeren burde være enig med os, for hvornår har det nogen sinde kostet staten en eneste krone at ansætte en person i skattekontrollen?
Jeg gad faktisk godt vide, om skatteministeren kan komme med bare ét eksempel på, at det har kostet staten penge at ansætte folk i skattekontrollen.
Det er jo sådan, at folk i skattekontrollen tjener deres egen løn ind og mere til.
Et tredje problem er, at beviserne og den nødvendige dokumentation ofte ligger i selskaberne, og derfor er det svært for myndighederne at føre sag mod de her kolosser, og derfor har man i Finland og Storbritannien indført en situationsbestemt bevisbyrde.
Det mener jeg er et oplagt værktøj for skatteministeren.
Et fjerde problem er skattelylandene.
Hvorfor arbejder man ikke internationalt for, at skattelylandene bliver lukket ned, at de lukker butikken?
Det kan ikke være rigtigt, at 60-70 lande skal sætte samtlige velfærdssamfund i verden under pres.
Hvorfor arbejder man ikke internationalt set på at få lukket alle de lande?
Vi har set, at Cayman Islands i dag langt om længe er bukket under.
Det vil sådan set være på sin plads, hvis man tog initiativ til, at de resterende også gjorde det.
Vi hører i så mange debatter, at ministre, statsledere og andre magthavere undskylder sig med, at vi jo lever i en globaliseret verden.
Det er da fuldstændig rigtigt, men i den her globaliserede verden er det sådan set ministres og statslederes opgave at styre den globale udvikling.
Det er sådan set derfor de er valgt. Det er ministres og statslederes opgave at sørge for, at der kommer internationale regler, sådan som vi gjorde det sammen med den tidligere regering, da vi lavede den lovgivning, der gælder i dag.
Når man så har sørget for at lovgrundlaget er i orden, er det også statslederes og ministres opgave at sørge for, at det bliver håndhævet, at de nødvendige værktøjer bliver stillet til rådighed.
Det er præcis her, skatteministeren har sin rolle at spille, og det synes jeg ikke skatteministeren lever op til i sit svar.
Jeg skal derfor på vegne af Enhedslisten, Det Radikale Venstre, Kristendemokraterne, Socialdemokraterne og Socialistisk Folkeparti fremsætte følgende: Forslag til vedtagelse
»Folketinget pålægger regeringen - at sikre, at alle TP-selskaber får gennemgået regnskaberne med henblik på at sikre, at gældende regler for tranfer pricing overholdes, herunder at dokumentationspligten fremover overholdes,
- at bevisbyrden bliver situationsbestemt inspireret at Storbritannien og Finland, og - at der årligt tilgår Folketinget en oversigt over antallet af kontroller, der er foretaget, samt over hvilke ændringer disse kontroller har givet anledning til.«